

**REPUBLIKA HRVATSKA**

**VARAŽDINSKA ŽUPANIJA**

**OPĆINA CESTICA**

**Općinsko vijeće**

**KLASA: 024-02/22-01/13**

**URBROJ: 2186-3-02-22-2**

**Cestica, ­01.12.2022.**

**ZAPISNIK**

sa 10. sjednice Općinskog vijeća Općine Cestica održane dana 30. studenog 2022. godine u prostorijama Kulturnog centra Općine Cestica s početkom u 19,00 sati.

**PRISUTNI VIJEĆNICI:** Darko Majhen, Ivan Bednjanić Bunić, Ivan Hohnjec, Darijan Vinter, Tanja Veršić, Ana Kutnjak, Denis Kotolenko, Nikola Ščuric, Žarko Rodeš, Josip Cestar

**ODSUTNI:** Tomislav Lazar, Marijan Županić, Matija Dregarić

**OSTALI PRISUTNI:** Mirko Korotaj (općinski načelnik), Ksenija Borić

**ZAPISNIČAR:** Gabriela Kos

Predsjednik Vijeća Darko Majhen otvara 10. sjednicu Općinskog vijeća Općine Cestica, pozdravlja sve vijećnike, te konstatira da je od 13 vijećnika/ca prisutno 10 vijećnika/ca te postoji kvorum i Odluke se mogu donositi pravovaljano. Vijećnici su u materijalima dobili i Zapisnik sa 9. sjednice pa predsjednik pita prisutne da li ima kakvih primjedbi na Zapisnik? Kako primjedaba nema stavlja Zapisnik sa 9. sjednice na usvajanje. Svi vijećnici glasaju za te predsjednik konstatira da je Zapisnik usvojen jednoglasno, sa 10 glasova.

Prelazi se na Aktualni sat, pa predsjednik vijeća daje mogućnost vijećnicima/cama da postave pitanja.

**PITANJA:**

Vijećnik Josip Cestar postavlja pitanje odnosno daje sugestiju na nezavršene radove na aglomeraciji, naime još uvijek se nije sanirao izrezani šaht u ulici Stjepana Radića u Gornjem Vratnu, naokolo je sve puno kamenja, a svaki čas može zapasti snijeg i biti će velikih problema za ralicu koja će šaht dignuti u zrak, apelira da se to čim prije sanira. Nadalje želi da se sazove sastanak sa svim predstavnicima nogometnih klubova s područja Općine, a vezano na temu povećanje računa energenata, npr. prije četiri mjeseca račun za struju bio je oko 1.000,00 kn, dok je sada preko 4.000,00 kn. Treba se naći nekakvo rješenje jer je sada mrtva sezona, nema utakmica te se neće moći pokriti troškovi. Također napominje kako se NK Vratno koristi mnogo za NC Cestica te se voda i struja povećala za 90% te smatra da bi možda oni trebali dobiti više sredstava od predviđenih. Traži da se nađe nekakvo rješenje.

Vijećnik Žarko Rodeš postavlja pitanje da li zaposlenik koji je na Općini ima stalni radni odnos ili je to samo privremeno?

**ODGOVORI:**

Na pitanje odnosno sugestiju vijećnika Josipa Cestara načelnik odgovara da je mislio kako su ti radovi završili, no sada vidi da ima još na nekoliko lokacija sličnih problema koje će prenijeti nadležnima i CPP-a. Nadalje načelnik odgovara da mu je poznato kako su klubovi dobili visoke račune te planira da bi se povjerenstvo za sport trebalo sastani početkom iduće godine kako bi odmah dali izvještaje koliko je to točno povećanje energenata ali i ostali troškovi korištenja nogometnih igrališta. Svaki klub kaže da se kod njih najviše koristi, zato treba sjesti i dogovoriti se. Također se sada kroz Proračun za 2023. godinu osiguralo 30% više sredstava za kvartale kako bi se upravo ta kriza prebrodila jer ako klub jednom upadne u krizu teško će se iz nje izvući.

Na pitanje vijećnika Žarka Rodeša načelnik odgovara da je zaposlenik vježbenik koji se javio na raspisani natječaj za vježbenika i to na određeno na godinu dana te da u roku od godinu dana položi državni stručni ispit. Prima 85% plaće radnog mjesta na koje je zaposlen. Ako bi postojala potreba mogao bi ostati raditi, ali za sada ne razmišljamo o tome.

Predsjednik vijeća se zahvaljuje na odgovoru te prelazi na utvrđivanje dnevnog reda za 10. sjednicu. Predsjednik vijeća pita da li ima netko dopunu ili izmjenu dnevnog reda? Pošto izmjena i dopuna nema Predsjednik vijeća daje predloženi dnevni red na usvajanje.

Konstatira da svi prisutni vijećnici glasaju za, pa je **dnevni red prihvaćen jednoglasno**, sa 10 glasova:

**Dnevni red:**

1. Donošenje Proračuna Općine Cestica za 2023. g i projekcije za 2024. i 2025. g.
   1. Donošenje Programa održavanja komunalne infrastrukture na području Općine Cestica za 2023. godinu
   2. Donošenje Programa gradnje objekata i uređaja komunalne infrastrukture za 2023. godinu
2. Prijedlog Odluke o izvršavanju Proračuna Općine Cestica za 2023. godinu
3. Prijedlog Odluke o vrijednosti boda komunalne naknade (B)
4. Prijedlog Plana upravljanja i raspolaganja imovinom Općine Cestica za 2023. g.
5. Prijedlog Odluke o poslovima utvrđivanja, evidentiranja, nadzora, naplate i ovrhe radi naplate općinskih poreza u 2023. godini
6. Prijedlog Odluke o povećanju ekonomske cijene vrtića
7. Prijedlog Odluke o donošenju Plana djelovanja Općine Cestica u području prirodnih nepogoda za 2023. godinu
8. Prijedlog Plana razvoja sustava civilne zaštite na području Općine Cestica za 2023. godinu s trogodišnjim financijskim učincima
9. Donošenje Kodeksa ponašanja nositelja političkih dužnosti u Općini Cestica
10. Prijedlog Odluke o predlaganju kandidata za imenovanje suca porotnika Općinskog suda u Varaždinu

**Točka 1.**

**PRORAČUN OPĆINE CESTICA ZA 2023. G**

**I PROJEKCIJE ZA 2024. I 2025. G.**

**a) Program održavanja komunalne infrastrukture na području općine Cestica za 2023.**

**b) Program gradnje objekata i uređaja komunalne infrastrukture za 2023. g.**

Predsjednik vijeća otvara točku 1. i daje riječ načelniku.

Načelnik objašnjava ukratko najvažnije stavke Proračuna, a detaljnije je objašnjeno u obrazloženju koje je sastavni dio ove točke. Ukupni prihodi planirani su u iznosu 6.923.320,00 eura, raspolaže se za 2.225.000,00 eura od poreznih prihoda i pomoći države. Osigurana su sredstva za dječji vrtić, produženi boravak, pomagače u nastavi, rodilje, stipendije, božićnice i uskrsnice za umirovljenike, za komunalno održavanje – javna rasvjeta, groblja, asfaltiranje nerazvrstanih cesta; od investicija najvažnije su dogradnja i nadogradnja dječjeg vrtića Mjera 7.4.1. u iznosu 1.000.000,00 eura, rekonstrukcija društvenog doma Gornje Vratno u iznosu od 600.000,00 eura, kroz LAG osigurano je 40.000,00 eura za objekt u Jarkima, za II. fazu uređenja parka Križovljangrad osigurano je 100.000,00 eura, za projekt Umrežavanje gradova odobreno je 150.000,00 eura, 3.300,00 eura odobreno je za nabavku električnih bicikla od FZOEU-a, za čišćenje romskog naselja odobreno je 380.000,00 eura – projekt je zajednički sa Općinom Petrijanec, no tu se još razmišlja o odustajanju od projekta, ako bi FZOEU direktno platio izvođače onda bi možda i pristali, a li ako bi to direktno Općina morala podmiriti to je veliki novac za nas. Također su osigurana sredstva za program za poljoprivrednike, turizam i poduzetništvo, za kamp Križovljangrad, a Proračunom su obuhvaćene i sve naše udruge.

Predsjednik vijeća otvara raspravu.

Vijećnik Žarko Rodeš se javlja za raspravu postavlja pitanje na što se odnosi zaduživanje na str. 4. od 2.000.000,00 eura? Načelnik odgovara da je to zaduživanje za dogradnju dječjeg vrtića i društvenog doma Gornje Vratno. Nadalje postavlja pitanje u kojoj fazi je sada Širokopojasni Internet jer je na str. 7. PRŠI planiran u iznosu od 10.000,00 eura? Načelnik objašnjava kako je PRŠI sa općinom Donja Voća propao, odnosno govori o tome kako je bivši načelnik Jurgec tvrdio da ćemo pored 64 mil. kn koje su bile osigurane za projekt dobiti i dodatnih 10 mil. kn, no imao je na pismeno da tih 10 mil. nećemo dobiti i to iz razloga jer su mu ZNS-i bili odbijeni, a o tome nije nikoga od partnera obavijestio. Kada je došlo do promjene vlasti, nova načelnica nije htjela ići u daljnji rizik i odustala je od projekta. Nas nekoliko općina (Cestica, Bednja, Vinica, Klenovnik, Donja Voća) i grad Lepoglava smo zajednički prijavili PRŠI po modelu A, što znači da partneri naprave projektnu dokumentaciju, HERA daje na nju suglasnost, raspisuje se natječaj i na natječaj se može javiti bilo koji operater koji zatim dobiva 70% sredstava, a ostatak on osigurava. Vijećnik Rodeš postavlja još jedno pitanje da li se planira kakva kapitalna donacija za Vatrogasnu zajednicu? Načelnik odgovara da se VZO-u daju novci za kvartal, a investicije su se provodile preko općine, a sada sva sredstva moraju biti prebačena zajednici. Što se tiče kapitalnih investicija, čeka se raspisivanje natječaja za energetsku učinkovitost zgrada, a dokumentacija je već spremna. Nadalje postavlja pitanje na što se odnosi konto 3231 naknade za predstavnička tijela odnosno za koga je taj iznos od 38.000,00 eura osiguran? Ksenija Borić odgovara da su to naknade vijećnicima, dnevnice, putni troškovi vijećnika i načelnika. Zatim postavlja pitanje na što se odnosi konto 43219 ostala prijevozna sredstva u iznosu 7.000,00 eura. Ksenija Borić odgovara da se to planira kupiti vozilo za komunalnog redara, nekakvi dvosjed sa prtljažnikom velikim za prijevoz raznih alata. Nadalje ga interesira o kakvim je točno biciklima riječ koje je prije načelnik spominjao i za koga će biti namijenjeni? Načelnik odgovara da je to prijavljeni projekt na Fonda za zaštitu okoliša i energetsku učinkovitost i to za 6 električnih bicikala, no dobiveni iznos je samo 25% naše vrijednosti, znači da bi mogli kupiti samo jedan bicikl, a još ćemo odlučiti da li ćemo ići u projekt ili ne. Bicikli bi bili u turističke svrhe, znači za najam zainteresiranih ljudi. Nadalje vijećnika Rodeša interesira na što se odnosi iznos od 133.000,00 eura – polaganje na tuđoj imovini? Načelnik odgovara da je to planirana II. faza uređenja parka Križovljangrad – postavljanje mini golfa, sprave za vježbanje, uređenje jezera, mini pozornica. Vijećnik Rodeš postavlja pitanje da li se možda Općina Cestica spojiti sa kojom od susjednih općina? Načelnik odgovara da smo se do sada udružili sa općinama kroz osnivanje Turističke zajednice te ako ćemo trebati osnovati javnu ustanovu nakon dogradnje vrtića možda bi isto tako mogli imati zajedničku sa ostalim općinama, dakle funkcionalno spajanje dolazi u obzir, a teritorijalno ne.

Pošto se nitko više ne javlja za raspravu Predsjednik vijeća zatvara raspravu po točci 1. dnevnog reda i daje Proračun Općine Cestica za 2023. g i projekcije za 2024. i 2025. g. sa Programom održavanja komunalne infrastrukture na području Općine Cestica za 2023. godinu i Programom gradnje objekata i uređaja komunalne infrastrukture za 2023. godinu na usvajanje. Od 10 vijećnika/ca 9 vijećnika glasa za i 1 je suzdržani. Predsjednik vijeća konstatira da je Proračun Općine Cestica za 2023. g i projekcije za 2024. i 2025. g. sa Programima **usvojen većinom glasova**.

**Točka 2.**

**ODLUKA O IZVRŠAVANJU PRORAČUNA**

**OPĆINE CESTICA ZA 2023. GODINU**

Predsjednik vijeća otvara točku 2. te dodaje kako je to Odluka koja prati Proračun i uz njega se usvaja.

Otvara se rasprava.

Nitko se ne javlja za raspravu, te predsjednik vijeća daje Odluku o izvršavanju Proračuna Općine Cestica za 2023. godinu na usvajanje.

Od 10 vijećnika/ca, 9 vijećnika/ca glasa za i 1 je suzdržani. Predsjednik vijeća konstatira da je Odluka o izvršavanju Proračuna Općine Cestica za 2023. godinu **usvojena većinom glasova**.

**Točka 3.**

**ODLUKA O VRIJEDNOSTI BODA**

**KOMUNALNE NAKNADE (B)**

Predsjednik vijeća otvara točku 3. i daje riječ načelniku koji ukratko objašnjava kako komunalna naknada nije bila povećavana više od deset godina i predlaže da se digne za 30% odnosno za 0,31 cent po m², a sve iz razloga što su se komunalni radovi povećali 300%.

Otvara se rasprava.

Vijećnik Žarko Rodeš postavlja pitanje da li se to odnosi samo za 1. zonu? Načelnik odgovara da imamo samo tu jednu zonu.

Nitko se više ne javlja za raspravu, te daje Odluku o vrijednosti boda komunalne naknade (B) na usvajanje.

Od 10 vijećnika/ca, 8 vijećnika/ca glasa za 1 protiv i 1 je suzdržani. Predsjednik vijeća konstatira da je Odluka o vrijednosti boda komunalne naknade (B) **usvojena većinom glasova**.

**Točka 4.**

**PLANA UPRAVLJANJA I RASPOLAGANJA IMOVINOM**

**OPĆINE CESTICA ZA 2023.**

Predsjednik vijeća otvara točku 4. te daje riječ načelniku koji dodaje samo to da se tom odlukom opisuje način na koji koristimo i održavamo našu imovinu, a tekuće investicije i održavanje prikazano tablicom prate Proračun.

Otvara se rasprava.

Nitko se ne javlja za raspravu, te predsjednik vijeća daje Plan upravljanja i raspolaganja imovinom Općine Cestica za 2023. godinu na usvajanje.

Od 10 vijećnika/ca, svi glasaju za. Predsjednik vijeća konstatira da je Plan upravljanja i raspolaganja imovinom Općine Cestica za 2023. godinu **usvojen jednoglasno**.

**Točka 5.**

**ODLUKA O POSLOVIMA UTVRĐIVANJA,**

**EVIDENTIRANJA, NADZORA, NAPLATE I OVRHE**

**RADI NAPLATE OPĆINSKIH POREZA U 2023. GODINI**

Predsjednik vijeća otvara točku 5. te daje riječ načelniku. Načelnik govori o tome kako svake godine povjeravamo Poreznoj upravi u Varaždinu naplaćivanje poreza na kuće za odmor i poreza na potrošnju, pa tako ćemo i za 2023. godinu.

Otvara se rasprava.

Nitko se ne javlja za raspravu, te predsjednik vijeća daje Odluku o poslovima utvrđivanja, evidentiranja, nadzora, naplate i ovrhe radi naplate općinskih poreza u 2023. godini na usvajanje.

Od 10 vijećnika/ca, svi glasaju za. Predsjednik vijeća konstatira da je Odluka o poslovima utvrđivanja, evidentiranja, nadzora, naplate i ovrhe radi naplate općinskih poreza u 2023. godini **usvojena jednoglasno**.

**Točka 6.**

**ODLUKA O POVEĆANJU EKONOMSKE CIJENE VRTIĆA**

Predsjednik vijeća otvara točku 6. te moli načelnika za obrazloženje. Načelnik objašnjava kako je zaprimljena zamolba vrtića Zeko za povećanje cijene, a iz razloga što je došlo do povećanja energenata, hrane kao i plaća.

Otvara se rasprava.

Vijećnik Žarko Rodeš postavlja pitanje da li je Općina Cestica povećala najam vrtića? Načelnik odgovara da za sada nismo povećali ali budemo. Vijećnik Rodeš dodaje kako je on za povećanje vrtića ali ne na teret roditelja. Načelnik dodaje kako je dosta proučavao najam drugih vrtića na području Varaždinske županije i kako su svi povećali najam, neki i više od našeg vrića.

Nitko se više ne javlja za raspravu, te predsjednik vijeća daje Odluku o povećanju ekonomske cijene vrtića na usvajanje.

Od 10 vijećnika/ca, 8 vijećnika/ca glasa za, a 2 su suzdržana. Predsjednik vijeća konstatira da je Odluka o povećavanju ekonomske cijene vrtića **usvojena većinom glasova**.

**Točka 7.**

**ODLUKA O DONOŠENJU PLANA DJELOVANJA OPĆINE CESTICA U PODRUČJU PRIRODNIH NEPOGODA ZA 2023. GODINU**

Predsjednik vijeća otvara točku 7.

Otvara se rasprava.

Nitko se ne javlja za raspravu, te predsjednik vijeća daje Odluku o donošenju plana djelovanja Općine Cestica u području prirodnih nepogoda za 2023. godinu na usvajanje.

Od 10 vijećnika/ca, svi glasaju za. Predsjednik vijeća konstatira da je Odluka o donošenju plana djelovanja Općine Cestica u području prirodnih nepogoda za 2023. godinu **usvojena jednoglasno**.

**Točka 8.**

**PLAN RAZVOJA SUSTAVA CIVILNE ZAŠTITE NA PODRUČJU OPĆINE CESTICA ZA 2023. GODINU S TROGODIŠNJIM FINANCIJSKIM UČINCIMA**

Predsjednik vijeća otvara točku 8.

Otvara se rasprava.

Nitko se ne javlja za raspravu, te predsjednik vijeća daje Plan razvoja sustava civilne zaštite na području Općine Cestica za 2023. godinu s trogodišnjim financijskim učincima na usvajanje.

Od 10 vijećnika/ca, svi glasaju za. Predsjednik vijeća konstatira da je Plan razvoja sustava civilne zaštite na području Općine Cestica za 2023. godinu s trogodišnjim financijskim učincima **usvojen jednoglasno**.

**Točka 9.**

**KODEKS PONAŠANJA NOSITELJA POLITIČKIH DUŽNOSTI**

**U OPĆINI CESTICA**

Predsjednik vijeća otvara točku 9.

Otvara se rasprava.

Nitko se ne javlja za raspravu, te predsjednik vijeća daje Kodeks ponašanja nositelja političkih dužnosti u Općini Cestica na usvajanje.

Od 10 vijećnika/ca, svi glasaju za. Predsjednik vijeća konstatira da je Kodeks ponašanja nositelja političkih dužnosti u Općini Cestica **usvojen jednoglasno**.

**Točka 10.**

**ODLUKA O PREDLAGANJU KANDIDATA**

**ZA IMENOVANJE SUCA POROTNIKA OPĆINSKOG SUDA U VARAŽDINU**

Predsjednik vijeća otvara točku 10.

Otvara se rasprava.

Vijećnik Žarko Rodeš postavlja pitanje da li pročelnica Gabriela Kos ne želi biti sudac porotnik? Predsjednik vijeća odgovara da je Gabriela Kos za Županijski sud, a ovo je za Općinski sud.

Nitko se više ne javlja za raspravu, te predsjednik vijeća daje Odluku o predlaganju kandidata za imenovanje suca porotnika Općinskog suda u Varaždinu na usvajanje.

Od 10 vijećnika/ca, svi glasaju za. Predsjednik vijeća konstatira da je Odluka o predlaganju kandidata za imenovanje suca porotnika Općinskog suda u Varaždinu **usvojena jednoglasno**.

Predsjednik vijeća konstatira da smo iscrpili dnevni red sjednice vijeća, no prije samog zaključivanja daje riječ načelniku koji još jednom sve poziva na Advent u Cestici 3. i 4. 12. te da se na javni poziv javilo 26 izlagača.

Predsjednik vijeća zahvaljuje vijećnicima/cama na dolasku te zaključuje 10. sjednicu Općinskog vijeća Općine Cestica.

Sjednica završila u 20:01 sati.

ZAPISNIČAR:

Gabriela Kos

PREDSJEDNIK OPĆINSKOG VIJEĆA:

Darko Majhen, mag.pol.